Burjassot comptarà, a partir del 21 de setembre, amb el servei d’orientació jurídica de proximitat, Justiprop
2025-07-24

En col·laboració amb la Conselleria de Justícia, Interior i Administració Pública, l’Ajuntament de Burjassot comptarà, des de dimarts que ve 21 de setembre, amb el servei d’orientació, assessorament i informació jurídica, Justiprop, finançat per la Generalitat Valenciana i prestat per professionals de l’advocacia.

Aquest nou servei, al qual s’ha adherit el Consistori, des de l’àrea de Governació, dirigida per Juan Gabriel Sánchez, amb l’objectiu d’ajudar en tot allò possible a la ciutadania que es puga veure immersa en un procediment judicial, estarà situat en el Jutjat de pau del municipi, en la c/ Colón, 40, i atendrà els dimarts al matí amb Cita prèvia; cita que es pot sol·licitar a través de la web municipal, PUNXANT ACÍ.

Justiprop és un servei d’assessorament i orientació previ a l’inici del procés judicial, a partir del qual, el professional responsable donarà al ciutadà afectat per algun litigi les pautes que ha de seguir en el cas d’iniciar el citat procediment.

Així, des de Justiprop, s’informarà la ciutadania, entre altres assumptes, sobre els serveis que presten l’administració de la Generalitat i altres administracions i organisme públics en matèria d’accés a la justícia, mediació, assistència a les víctimes del delicte i protecció de drets; sobre recursos públics o privats als quals acudir per a la protecció i defensa dels seus drets i interessos legítims, es donarà assessorament i orientació jurídica prèvia al procés per a les persones que pretenguen reclamar la tutela judicial dels seus drets i interessos, quan tinguen per objecte evitar el conflicte judicial o analitzar la viabilitat de la pretensió i també s’informarà sobre tràmits administratius davant els registres civil, mercantil i de la propietat. D’igual manera, donarà suport a la ciutadania per a realitzar consultes electròniques de tràmits judicials o administratius, en matèria de justícia.

Tota la informació sobre Justiprop pot consultar-se ACÍ.